Document ID: 32010D0724

SKLEP KOMISIJE
z dne 26. novembra 2010
o stališču Evropske unije o spremembi Priloge 6 k Sporazumu med Evropsko skupnostjo in Švicarsko konfederacijo o trgovini s kmetijskimi proizvodi
(2010/724/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Sklepa Sveta in Komisije (2002/309/ES, Euratom) glede Sporazuma o znanstvenem in tehnološkem sodelovanju z dne 4. aprila 2002 o sklenitvi sedmih sporazumov s Švicarsko konfederacijo (1) in zlasti drugega pododstavka člena 5(2) Sklepa,
ob upoštevanju naslednjega:
(1)
Sporazum med Evropsko skupnostjo in Švicarsko konfederacijo o trgovini s kmetijskimi proizvodi (2) (v nadaljnjem besedilu: Sporazum o kmetijstvu) je začel veljati 1. junija 2002.
(2)
S členom 6 Sporazuma o kmetijstvu se je ustanovil Skupni odbor za kmetijstvo, pristojen za izvajanje Sporazuma o kmetijstvu in njegovo pravilno delovanje.
(3)
Člen 11 Sporazuma o kmetijstvu omogoča Skupnemu odboru, da s sklepom spremeni Priloge in Dodatke k prilogam k Sporazumu.
(4)
Skupni odbor se je pred kratkim odločil, da spremeni člena 2 in 3 ter dodatke 1, 2, 3 in 4 k Prilogi 6 k Sporazumu o kmetijstvu.
(5)
Člen 5(2) Sklepa 2002/309/ES določa, da pri sprejemanju stališča Unije glede sklepa Skupnega odbora, da spremeni Prilogo 6 k Sporazumu o kmetijstvu, Komisija sledi postopku iz členov 4 in 7 Sklepa Sveta 1999/468/ES (3). Pomaga ji Stalni odbor za semenski material za poljedelstvo, vrtnarstvo in gozdarstvo, ustanovljen s členom 1 Sklepa Sveta 66/399/EGS (4).
(6)
Stališče Evropske unije, ki ga sprejme Komisija v Skupnem odboru za kmetijstvo glede sprememb Priloge 6 k Sporazumu o kmetijstvu, določa ta sklep.
(7)
Ukrepi iz tega sklepa so v skladu z mnenjem Stalnega odbora za semenski material za poljedelstvo, vrtnarstvo in gozdarstvo -
SPREJELA NASLEDNJI SKLEP:
Člen 1
Stališče Evropske unije, ki ga Komisija sprejme v Skupnem odboru za kmetijstvo, ustanovljenem s členom 6 Sporazuma med Evropsko skupnostjo in Švicarsko konfederacijo o trgovini s kmetijskimi proizvodi, temelji na osnutku Sklepa Skupnega odbora za kmetijstvo, priložene k temu sklepu.
Člen 2
Sklep Skupnega odbora za kmetijstvo se po sprejetju objavi v Uradnem listu Evropske unije.
V Bruslju, 26. novembra 2010

Labels: 3
18
15